

**ประกาศมหาวิทยาลัยธรรมศาสตร์**

**เรื่อง ค่าธรรมเนียมการศึกษาแบบตลาดวิชา พ.ศ. ๒๕๖๒**

-----------------------------

โดยที่สภามหาวิทยาลัยในคราวประชุมครั้งที่ ๑๒/๒๕๖๑ เมื่อวันที่ ๒๔ ธันวาคม ๒๕๖๑ และครั้งที่ ๓/๒๕๖๒ เมื่อวันที่ ๒๕ มีนาคม ๒๕๖๒ ได้กำหนดค่าธรรมเนียมการศึกษาแบบตลาดวิชา ตามข้อบังคับมหาวิทยาลัยธรรมศาสตร์ว่าด้วยการศึกษาแบบตลาดวิชา

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ และข้อ ๑๑ ของข้อบังคับมหาวิทยาลัยธรรมศาสตร์ ว่าด้วยการศึกษาแบบตลาดวิชา พ.ศ. ๒๕๖๑ อธิการบดีจึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง ค่าธรรมเนียมการศึกษาแบบตลาดวิชา พ.ศ. ๒๕๖๒”

**ข้อ ๒** ประกาศนี้ให้ใช้บังคับนับตั้งแต่ปีการศึกษา ๒๕๖๑ เป็นต้นไป

**ข้อ ๓** ในการศึกษารายวิชาของหลักสูตรให้เก็บค่าธรรมเนียมการศึกษาแบบตลาดวิชาในอัตรา ดังนี้

(๑) แบบชั้นเรียน และแบบผสมระหว่างชั้นเรียนและออนไลน์ ให้ส่วนงานกำหนดค่าธรรมเนียมโดยคำนวณจากค่าหน่วยกิตต่อหนึ่งหน่วยกิต ในอัตราไม่เกิน ๑.๕ เท่า จากอัตราค่าหน่วยกิตที่จัดเก็บตามระเบียบมหาวิทยาลัยธรรมศาสตร์ว่าด้วยอัตราค่าธรรมเนียมการศึกษาปริญญาตรีและระดับบัณฑิตศึกษา

(๒) แบบออนไลน์เต็มรูปแบบ สำหรับรายวิชาในหลักสูตรโครงการปกติ ยกเว้นรายวิชาที่จัดการเรียนการสอนเป็นภาษาต่างประเทศ ให้ส่วนงานกำหนดค่าธรรมเนียม ดังนี้

(๒.๑) รายวิชาระดับปริญญาตรี หน่วยกิตละ ๖๐๐ บาท

(๒.๒) รายวิชาระดับปริญญาโท หน่วยกิตละ ๑,๘๐๐ บาท

(๒.๓) รายวิชาระดับปริญญาเอก หน่วยกิตละ ๒,๒๕๐ บาท

(๓) แบบออนไลน์เต็มรูปแบบ สำหรับรายวิชาในหลักสูตรโครงการพิเศษทุกระดับการศึกษาหรือรายวิชาในหลักสูตรโครงการปกติที่จัดการเรียนการสอนเป็นภาษาต่างประเทศ ให้ส่วนงานกำหนดค่าธรรมเนียมโดยคำนวณจากค่าหน่วยกิตต่อหนึ่งหน่วยกิต ในอัตราไม่เกิน ๑.๕ เท่า จากอัตราค่าหน่วยกิตที่จัดเก็บตามระเบียบมหาวิทยาลัยธรรมศาสตร์ว่าด้วยอัตราค่าธรรมเนียมการศึกษาปริญญาตรีและระดับบัณฑิตศึกษา

**ข้อ ๔** ค่าธรรมเนียมการศึกษาแบบตลาดวิชาในหลักสูตรฝึกอบรม ให้เป็นไปตามอัตราที่ส่วนงานกำหนด

ประกาศ ณ วันที่ ๓๐ เมษายน พ.ศ. ๒๕๖๒

(รองศาสตราจารย์ เกศินี วิฑูรชาติ)

อธิการบดี